Beloning aangebied vir inligting oor Kaapse polisiemanne se dood | Maroela Media
Beloning aangebied vir inligting oor Kaapse polisiemanne se dood
'n Beloning van R50 000 word aangebied vir inligting wat tot die inhegtenisneming en vervolging van die moordenaars van Wes-Kaapse polisiebeamptes kan lei, het die provinsiale departement van gemeenskapsveiligheid Sondag gesê.
"Geen bedrag geld kan 'n lewe terugkoop nie, en geen bedrag geld sal vertroosting aan die familie, vriende of kollegas bring nie," het Dan Plato, LUR vir die departement, gesê. "Dit is my hoop indien ons 'n beloning aanbied, dat iemand, iewers, na vore sal kom en die polisie sal help om die lafhartige kriminele vas te trek wat vir dié vreeslike dade verantwoordelik is."
Plato sê die beloning sal op die polisie se diskresie aangebied word. Die Wes-Kaapse polisie ondersteun die departement se inisiatief.